Talle sterf toe kroeg brandDie verwoeste gebou in Qingyang-stad in die Guangdong-provinsie in die suide van China waar ŉ brand in die vroeë oggendure ontstaan het. Foto: Xinhua via ANA Altesaam 18 mense is dood en vyf beseer nadat ŉ brand Dinsdagoggend by ŉ kroeg in Qingyang-stad in die Guangdong-provinsie in die suide van China uitgebreek het. Die brand het glo omstreeks 00:30 (plaaslike tyd) ontstaan en kon binne ŉ halfuur geblus word. Owerhede het verneem die brand is met opset gestig en het dadelik ŉ ondersoek van stapel gestuur. Volgens mediaberigte het die polisie ŉ reusebeloning uitgereik vir inligting oor die ontstaan van die brand en binne ure is ŉ 32-jarige man in ŉ nabygeleë nedersetting in hegtenis geneem. Daily Mail berig die verdagte het glo met iemand ŉ woordewisseling aangeknoop voordat hy die kroegdeur met ŉ motorfiets afgesper en die gebou aan die brand gesteek het. Die verdagte het ook brandwonde aan sy heup opgedoen. Volgens berigte was die karaokekroeg waar die brand ontstaan het ŉ redelike klein plek met slegs een gang waar mense in en uit kon beweeg. Die verdagte sal na verwagting binnekort in die hof verskyn.